## Odluka o izmjenama i dopunama Kriterija za utvrđivanje financijske potpore za programe nevladinih udruga i ustanova nacionalnih manjina

### NN 70/2011 (21.6.2011.), Odluka o izmjenama i dopunama Kriterija za utvrđivanje financijske potpore za programe nevladinih udruga i ustanova nacionalnih manjina

SAVJET ZA NACIONALNE MANJINE

1525

Na temelju Ustavnog zakona o pravima nacionalnih manjina (»Narodne novine« broj 155/02, 47/10 i 80/10) članka 35. stavak 4. i članka 36. stavaka 8. Savjet za nacionalne manjine na 42. sjednici održanoj 9. lipnja 2011. godine donio je

ODLUKU

O IZMJENAMA I DOPUNAMA KRITERIJA ZA UTVRĐIVANJE FINANCIJSKE POTPORE ZA PROGRAME NEVLADINIH UDRUGA I USTANOVA NACIONALNIH MANJINA

Članak 1.

U Kriterijima za utvrđivanje financijske potpore za programe nevladinih udruga i ustanova nacionalnih manjina (»Narodne novine« broj 129/2009) u poglavlju »Posebni kriteriji« točke 7., 8., 9., 11. i 13. mijenjaju se i glase:

»7. Raspoređena sredstva za sufinanciranje programa doznačivat će se mjesečno po 1/12, na temelju sklopljenih ugovora i kontinuirane analize Stručne službe Savjeta za nacionalne manjine, pri čemu će se voditi računa da li se programi ostvaruju planiranom dinamikom.«

»8. Udruge i ustanove nacionalnih manjina su obvezne vratiti akontacije i novčana sredstva za programe koji nisu ostvareni ili su djelomično ostvareni razmjerno neizvršenom dijelu a u slučaju da se sredstva ne vrate daljnje financiranje te udruge i ustanove se obustavlja. Sredstva iz Državnog proračuna za odobrene programe ne mogu se prenositi u slijedeću godinu i mora se izvršiti povrat u Državni proračun.«

»9. Udruge i ustanove čiji se programi sufinanciraju iz Državnog proračuna Republike Hrvatske putem Savjeta za nacionalne manjine obvezne su Savjetu za nacionalne manjine podnositi tromjesečno, polugodišnje i godišnje izvješće o radu i izvršenju programa s financijskim izvješćem prema Metodologiji praćenja ostvarivanja programa nevladinih udruga i ustanova nacionalnih manjina.«

»11. Udruge i ustanove kojima je odobreno sufinanciranje programa, a koje odbiju dodijeljenu novčana sredstva i ne potpišu ugovor, gube pravo na financiranje putem Savjeta za nacionalne manjine za sljedeće dvije godine, a akontacijska sredstva moraju vratiti u Državni proračun.

Prijave programa udruga i ustanova nacionalnih manjina koja nisu izvršile svoje obaveze prema Savjetu za nacionalne manjine i prema drugim tijelima državne uprave, nad kojima je u tijeku istražni postupak ili se provodi ovrha, neće se uzeti u razmatranje prilikom donošenja Odluke o rasporedu sredstva.

»13. U ocjenjivanju predloženih programa primjenjivat će se Ustavni zakon o pravima nacionalnih manjina (»Narodne novine« br. 155/ 2002;47/2010 i 80/2010), »Kodeks pozitivne prakse, standarda i mjerila za ostvarivanje financijske potpore programima i projektima udruga« (»Narodne novine« br. 16/07), Zakon o fiskalnoj odgovornosti (»Narodne novine« br. 139/2010), Zakon o proračunu (»Narodne novine« br. 87/2008), Uredba o računovodstvu neprofitnih organizacija (»Narodne novine« br. 10/08), Uredbi o izmjenama i dopunama uredbe o računovodstvu neprofitnih organizacija (»Narodne novine« br. 07/09), Zakon o porezu na dobit i Zakon o porezu na dohodak (»Narodne novine« br. 117/04), Zakona o porezu na dodanu vrijednost (»Narodne novine« br. 47/95)«.

Članak 2.

U poglavlju »Posebni kriteriji« iza točke 13., dodaju se točke 14. i 15., koje glase:

»14. Udruge i ustanove nacionalnih manjina koje podnose prijave programa na Javni poziv za sufinanciranje putem Savjeta za nacionalne manjine za koje se utvrdi da svojim radom i aktivnostima potiču netolerantnost unutar svoje nacionalne manjine, prema drugim nacionalnim manjinama i pripadnicima većinskog naroda, te za koje se utvrdi da u javnosti iznose neprovjerene i netočne informacije o pitanjima vezanim za ostvarivanje programa za kulturnom autonomijom unutar svoje i drugih nacionalnih manjina i radu Savjeta za nacionalne manjine, neće se uzeti u razmatranje i gube pravo na prijavu programa na Javni poziv Savjeta za nacionalne manjine u roku od 3 godine.«

»15. Izvršenje programa kao i novčana sredstva iz Državnog proračuna odobrena Odlukom Savjeta za nacionalne manjine za provođenje programa kulturne autonomije, udruge i ustanove nacionalnih manjina ne mogu prenositi na treće osobe koje nisu navedene u Odluci Savjeta za nacionalne manjine.«

Članak 3.

Ova Odluka stupa na snagu i primjenjuje se danom objave u »Narodnim novinama«.

Klasa: 016-02/11-03/40

Urbroj: 50438-11-01

Zagreb, 9. lipnja 2011.

Predsjednik Savjeta

Aleksandar Tolnauer, v. r.

Odluka, NN 70/2011-1525